ಸಿಎಂ ಗ್ರಾಮ ವಾಸ್ತವ್ಯ ಮಾಡುವ ಶಾಲೆಯಲ್ಲಿ ಹೈಟೆಕ್ ಬಾತ್ ರೂಂ

ಯಾದಗಿರಿ: ಇಂದು ತಮ್ಮ ಗ್ರಾಮ ವಾಸ್ತವ್ಯ ಆರಂಭಿಸುವ ಸಿಎಂ ನಾನು ದುಂದು ವೆಚ್ಚಕ್ಕೆ ಕಡಿವಾಣ ಹಾಕುತ್ತೇನೆ. ಸರಕಾರಿ ಶಾಲೆಯಲ್ಲಿ ವಾಸ್ತವ್ಯ ಮಾಡಿ ಸರಕಾರದ ಖಜಾನೆಯ ದುಡ್ಡು ಉಳಿಸುತ್ತೇನೆ ಎಂದು ತಮ್ಮ ಭಾಷಣದಲ್ಲಿ ತಿಳಿಸಿದ್ದರು. ಅಸಲಿಗೆ ಸಿಎಂ ಗ್ರಾಮ ವಾಸ್ತವ್ಯ ನಿಜಕ್ಕೂ ಸರಳತೆಯಿಂದ ಕೂಡಿದೆಯಾ ಎಂಬ ಪ್ರಶ್ನೆ ಈಗ ಮೂಡಿದೆ.

ಸಿಎಂ ಈ ಬಾರಿ ನಾನು ಸರಕಾರಿ ಶಾಲೆಯಲ್ಲಿ ವಾಸ್ತವ್ಯ ಮಾಡಿ, ಕನ್ನಡ ಶಾಲೆಗಳ ಮತ್ತು ಗ್ರಾಮಗಳ ಅಭಿವೃದ್ಧಿ ಮಾಡುತ್ತೆನೆಂದು ಹೇಳಿದ್ದರು. ಅಲ್ಲದೆ ಯಾವ ದುಂದು ವೆಚ್ಚವಿಲ್ಲದೆ ಸರಳವಾಗಿ ಈ ಬಾರಿಯ ಗ್ರಾಮ ವಾಸ್ತವ್ಯ ಇರಲಿದೆ ಎಂದು ಕೂಡ ತಿಳಿಸಿದ್ದರು. ಆದರೆ ಸಿಎಂ ಅವರ ಗ್ರಾಮ ವಾಸ್ತವ್ಯದ ಸರಳತೆ ಬಗ್ಗೆ ಅನುಮಾನ ಮೂಡಿಸಿದೆ. ಇದಕ್ಕೆ ಕಾರಣವಾಗಿರೋದು ಬಾತ್ ರೂಮ್.

ಹೌದು ಮೊನ್ನೆ ತನಕ ಇಲ್ಲಿ ಯಾವುದೇ ಬಾತ್ ರೂಮ್ ಇರಲಿಲ್ಲ. ಆದರೆ ಗುರುವಾರ ರಾತ್ರೋರಾತ್ರಿ ಸದ್ದಿಲ್ಲದೆ ಹೈಟೆಕ್ ಬಾತ್‍ರೂಂ ತಲೆ ಎತ್ತಿದೆ. ಈ ಬಾತ್‍ರೂಮ್ ಶಾಲೆಯ ಮಕ್ಕಳು ದಿನಾಲೂ ಬಳಸುವ ಶೌಚಾಲಯ ಅಲ್ಲ. ಸಿಎಂ ಬರ್ತಿರೋ ಹಿನ್ನೆಲೆಯಲ್ಲಿ ತರಾತುರಿಯಲ್ಲಿ ನಿರ್ಮಾಣವಾಗಿದೆ. ಸರಕಾರಿ ಶಾಲೆಯಲ್ಲಿ ಸಾಮಾನ್ಯ ವ್ಯಕ್ತಿಯಂತೆ ವಾಸ್ತವ್ಯ ಮಾಡುತ್ತೆನೆಂದು ಹೇಳುವ ಸಿಎಂಗೆ ಕೇವಲ ಒಂದು ದಿನಕ್ಕಾಗಿ ಸುಮಾರು 3 ಲಕ್ಷ ವೆಚ್ಚದಲ್ಲಿ ಹೈಟೆಕ್ ಬಾತ್ ರೂಮ್ ನಿರ್ಮಾಣವಾಗಿದೆ. ಇದನ್ನೂ ಓದಿ: ಗ್ರಾಮ ವಾಸ್ತವ್ಯಕ್ಕಾಗಿ ಸಿಎಂ ರೈಲು, ಕೆಎಸ್‌ಆರ್‌ಟಿಸಿ ಯಾನ – ಸಿಎಂ ಸ್ವಾಗತಕ್ಕೆ ಸಜ್ಜಾಗಿದೆ ಚಂಡರಕಿ ಗ್ರಾಮ

ಹೈಟೆಕ್ ಬಾತ್ ರೂಮ್ ಹೇಗಿದೆ?:
ಸಿಎಂ ಬಳಕೆಗಾಗಿ ನಿರ್ಮಾಣವಾಗುತ್ತಿರುವ ಸ್ನಾನ ಮತ್ತು ಶೌಚಾಲಯದಲ್ಲಿ ದುಬಾರಿ ಬೆಲೆಯ ಪಿಂಗಾಣಿ ಸಿಂಕ್, ಟೈಲ್ಸ್, ಮತ್ತು ಗ್ಲಾಸ್ ಬಾಗಿಲುಗಳಿವೆ. ನಾನು ಸರಕಾರಿ ಶಾಲೆಯಲ್ಲಿ ಸರಳವಾಗಿ ವಾಸ್ತವ್ಯ ಮಾಡುತ್ತೆನೆಂದು ಹೇಳುವ ಸಿಎಂಗೆ ಈ ದುಬಾರಿ ಬಾತ್ ರೂಮ್ ಬೇಕಿತ್ತಾ ಎಂಬ ಪ್ರಶ್ನೆಗಳು ಈಗ ಸಾರ್ವಜನಿಕ ವಲಯದಲ್ಲಿ ವ್ಯಕ್ತವಾಗುತ್ತಿವೆ.

ಗ್ರಾಮದ ಕೆಲ ಪ್ರಜ್ಞಾವಂತರ ಆಕ್ರೋಶಕ್ಕೆ ಸಹ ಈ ಬಾತ್ ರೂಮ್ ಕಾರಣವಾಗಿದೆ. ಈ ಒಂದು ದಿನಕ್ಕೆ ಬಳಸುವ ಬಾತ್ ರೂಮ್ ವೆಚ್ಚದಲ್ಲಿ ನಮ್ಮ ಗ್ರಾಮದಲ್ಲಿ 30 ಶೌಚಾಲಯ ಕಟ್ಟಿಸಬಹುದಿತ್ತು ಎಂಬ ಅಸಮಾಧಾನದ ಮಾತುಗಳು ಜನರಿಂದ ಕೇಳಿಬರುತ್ತಿದೆ.